Title: ประกาศกระทรวงแรงงาน เรื่อง กำหนดแบบและการออกบัตรประจำตัวนายทะเบียนและพนักงานเจ้าหน้าที่ตามพระราชบัญญัติการทำงานของคนต่างด้าว พ.ศ. 2551

ประกาศกระทรวงแรงงาน

ประกาศกระทรวงแรงงาน
เรื่อง
กำหนดแบบและการออกบัตรประจำตัวนายทะเบียนและพนักงานเจ้าหน้าที่
ตามพระราชบัญญัติการทำงานของคนต่างด้าว
พ.ศ. ๒๕๕๑

อาศัยอำนาจตามความในมาตรา
๔๙ แห่งพระราชบัญญัติการทำงานของคนต่างด้าว พ.ศ. ๒๕๕๑ ประกอบกับมาตรา ๒๐
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๕) พ.ศ.
๒๕๔๕ รัฐมนตรีว่าการกระทรวงแรงงานออกประกาศไว้ ดังต่อไปนี้

ข้อ ๑[๑] 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ 
บัตรประจำตัวนายทะเบียนและบัตรประจำตัวพนักงานเจ้าหน้าที่ให้เป็นไปตามแบบท้ายประกาศนี้

ข้อ ๓ 
ให้บุคคลต่อไปนี้
เป็นผู้ออกบัตรประจำตัวนายทะเบียนและบัตรประจำตัวพนักงานเจ้าหน้าที่
(๑)
รัฐมนตรีว่าการกระทรวงแรงงาน สำหรับข้าราชการตั้งแต่ระดับ ๑๐ ขึ้นไป
(๒)
อธิบดีกรมการจัดหางาน สำหรับข้าราชการซึ่งปฏิบัติงานในเขตกรุงเทพมหานคร
(๓)
ผู้ว่าราชการจังหวัด สำหรับข้าราชการซึ่งปฏิบัติงานในเขตจังหวัดนั้น

ข้อ ๔ 
ให้ข้าราชการซึ่งได้รับการแต่งตั้งเป็นนายทะเบียนและพนักงานเจ้าหน้าที่
ยื่นคำขอมีบัตรประจำตัวตามแบบท้ายประกาศนี้ พร้อมแนบรูปถ่ายจำนวนสองรูป
และสำเนาบัตรประจำตัวเจ้าหน้าที่ของรัฐที่รับรองสำเนาถูกต้อง ต่อกรมการจัดหางาน
หรือสำนักงานจัดหางานจังหวัด แล้วแต่กรณี
รูปถ่ายตามวรรคหนึ่ง
ให้ใช้รูปถ่ายครึ่งตัว หน้าตรง ไม่สวมหมวก ไม่ใส่แว่นตาสีเข้ม
แต่งเครื่องแบบข้าราชการ หรือเครื่องแบบเจ้าหน้าที่ของรัฐ ขนาด ๒.๕ x ๓
เซนติเมตร ที่ถ่ายมาแล้วไม่เกินหกเดือนก่อนวันขอมีบัตรประจำตัว

ข้อ ๕ 
บัตรประจำตัวนายทะเบียนและบัตรประจำตัวพนักงานเจ้าหน้าที่ให้ใช้ได้ตามระยะเวลาที่ผู้มีอำนาจออกบัตรตามข้อ
๒ กำหนดไว้ในบัตร แต่ต้องไม่เกินห้าปีนับแต่วันที่ออกบัตร

ข้อ ๖ 
เมื่อผู้ถือบัตรพ้นจากการปฏิบัติหน้าที่ตามที่ได้รับการแต่งตั้งให้เป็นนายทะเบียนและพนักงานเจ้าหน้าที่แล้ว
ให้คืนบัตรดังกล่าวแก่ผู้ออกบัตรภายในเจ็ดวันนับแต่วันที่พ้นจากการปฏิบัติหน้าที่

ข้อ ๗ 
บัตรประจำตัวนายทะเบียนและบัตรประจำตัวพนักงานเจ้าหน้าที่ที่ออกตามกฎกระทรวง
(พ.ศ. ๒๕๒๒) ออกตามความในพระราชบัญญัติการทำงานของคนต่างด้าว พ.ศ. ๒๕๒๑
ให้ใช้ต่อไปได้อีกสามเดือนนับแต่วันที่ประกาศนี้มีผลใช้บังคับหรือจนกว่าจะหมดอายุแล้วแต่ว่าระยะเวลาใดจะถึงก่อน

ประกาศ ณ วันที่ ๑๑
กรกฎาคม พ.ศ. ๒๕๕๐
อุไรวรรณ  เทียนทอง
รัฐมนตรีว่าการกระทรวงแรงงาน

[เอกสารแนบท้าย]

๑. 
คำขอมีบัตรประจำตัวนายทะเบียนหรือพนักงานเจ้าหน้าที่ตามพระราชบัญญัติการทำงานของคนต่างด้าว
พ.ศ. ๒๕๕๑
๒.  แบบบัตรประจำตัวนายทะเบียน
ตามพระราชบัญญัติการทำงานของคนต่างด้าว พ.ศ. ๒๕๕๑
๓.  แบบบัตรประจำตัวพนักงานเจ้าหน้าที่
ตามพระราชบัญญัติการทำงานของคนต่างด้าว พ.ศ. ๒๕๕๑

(ดูข้อมูลจากภาพกฎหมาย)

วัชศักดิ์/ผู้จัดทำ
๒๘ กรกฎาคม ๒๕๕๑

ภัทรวีร์/ปรับปรุง
๑ ธันวาคม ๒๕๖๐

[๑]
ราชกิจจานุเบกษา เล่ม ๑๒๕/ตอนพิเศษ ๑๒๒ ง/หน้า ๒/๒๕ กรกฎาคม ๒๕๕๑